El Consell de la Dona i Movimiento EVA convoquen la manifestació del Dia Internacional de la No Violència Contra la Dona
24 de novembre 2017

![](/media/dzefheds/20_1.jpg) Imatge de la manifestació del 25N de 2016

El Consell de la Dona i Movimiento EVA convoquen la manifestació del Dia Internacional de la No Violència Contra la Dona. Es tracta d'una jornada declarada per l'ONU i amb la qual l'Ajuntament de Sagunt, després de l'aprovació durant l'última sessió plenària de la declaració institucional, evidencia el seu compromís amb l'eradicació de la violència masclista.

Demà, dissabte 25 de novembre, a partir de les 18.30 hores, hi haurà una concentració en la Tinència d'Alcaldia del Port de Sagunt. Serà a les 19.00 hores quan comence la manifestació que recorrerà l'últim tram del carrer Progrés des de la plaça del Sol, l'avinguda Camp de Morvedre, el carrer Periodista Azzati i que conclourà en la rotonda de la Tolerància, en l'encreuament amb el carrer Churruca i Alcalà Galiano.

Des de l'Àrea de la Dona informen que durant la manifestació hi haurà un grup d’unes 90 dones vestides de negre portant un ciri en memòria de totes aquelles que han sigut assassinades enguany per violència masclista o un altre tipus de violència segons les dades arreplegades per associacions feministes. A més, animen que totes les dones que vulguen participar ho facen abillades de negre i portant un ciri per a sumar-se a este homenatge. En finalitzar el recorregut, en la rotonda de la Tolerància, es procedirà a la lectura de la declaració institucional.

![](/media/rgsh5gbt/20_3.jpg) Imatge de la manifestació del 25N de 2016

L'escrit manifesta la necessitat que les institucions mostren el seu rebuig a la violència de gènere, no solament mitjançant declaracions d'intencions. A més, destaca el preocupant grau de violència entre la gent més jove, per la qual cosa se cerca reivindicar els valors coeducadors no sexistes reconeguts des de tots els àmbits legislatius, així com les competències municipals en matèria d'igualtat, prevenció i ajuda contra la violència de gènere.

“**Exigim a totes les administracions la dotació econòmica i els recursos necessaris per a continuar amb la política d'igualtat tan necessària en qüestions de violència de gènere. Des d’este ajuntament treballem i ens impliquem de forma responsable per a aconseguir una societat lliure de tot tipus de violència. Una societat que no empra tots els seus recursos per a evitar que les dones siguen assassinades pel fet de ser dones és una societat malalta. La violència de gènere és un atemptat contra la pau, el desenvolupament de la societat i contra la democràcia. És un problema de poders públics i de tota la societat. En definitiva, és un problema d'Estat**”, arreplega la declaració.

A més, l'escrit afig que “**volem condemnar tots aquells casos de violència que han ocorregut al voltant del món, els passats, els que estan ocorrent i els que ocorreran. Per totes aquelles dones que patixen situacions de violència simplement pel fet de ser dones, per les que ja no estan, per les que han pogut eixir d’este infern, per totes elles, hui i tots els dies cridarem: ja n'hi ha prou de violències i assassinats contra les dones. Ens volem VIVES**”.

*   [](http://www.facebook.com/sharer.php?u=https://aytosagunto.es/va/actualitat/el-consell-de-la-dona-i-movimiento-eva-convoquen-la-manifestacio-del-dia-internacional-de-la-no-violencia-contra-la-dona/ "Facebook")
*   [](http://twitter.com/share?url=https://aytosagunto.es/va/actualitat/el-consell-de-la-dona-i-movimiento-eva-convoquen-la-manifestacio-del-dia-internacional-de-la-no-violencia-contra-la-dona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-consell-de-la-dona-i-movimiento-eva-convoquen-la-manifestacio-del-dia-internacional-de-la-no-violencia-contra-la-dona/ "Linked In")
*   [](mailto:?body=https://aytosagunto.es/va/actualitat/el-consell-de-la-dona-i-movimiento-eva-convoquen-la-manifestacio-del-dia-internacional-de-la-no-violencia-contra-la-dona/)